Dr Bernard Grech, nieda l-kampanja tiegħu għall-elezzjoni tal-Kap tal-Partit Nazzjonalista. Bit-tema Ningħaqdu, nirnexxu, u niġġeddu, Dr Grech qal li jrid jara Partit Nazzjonalista magħqud u sħiħ, għalkemm imsejjes fuq il-ħiliet individwali. Fit-tnedija tal-kampanja, l-Avukat Bernard Grech qal li s-slogan ta' Ningħaqdu, Nirnexxu u Niġġeddu jirrifletti l-prinċipji li fuqhom qed jibni l-kampanja tiegħu. Sostna li jrid jara partit wieħed, partit sħiħ magħmul u msejjes fuq il-ħiliet indivdiwali. Qal li dejjem ħadem ma' kulħadd u li lest jaħdem ma' kulħadd. Kompla jgħid li qed jaħdem għal spirtu ta' għaqda fejn ikun hemm spazju għal kulħadd. Dr Grech qal li l-firda tingħeleb ukoll bil-ħdima, mhux biss bil-ġesti, bl-attitudni jew biż-żmien. Sostna li jekk ikun elett Kap tal-Partit Nazzjonalista jrid li jkollu ħafna laqgħat mal-grupp parlamentari, mal-eżekuttiv u mal-organi kollha tal-Partit. Qal li madankollu l-għaqda titlob ukoll id-dixxiplina u li l-etika hi l-bażi tal-ġenwinità, l-onestà u t-trasparenza. "Irridu ningħaqdu, irridu ngħaqqdu l-istrutturi tal-partit, inżidu l-komunikazzjoni fil-Partit imma wkoll man-nies. Irridu niġġeddu. Irridu niġġeddu l-istrutturi, il-mod ta' kif naħsbu, il-mod ta' kif nagħmlu l-politika u rridu wkoll flimkien nistgħu nirnexxu għax bla dubju meta inti qiegħed organizzat, qed twassal il-messaġġ tiegħek aktar frisk u b'mod aktar b'saħħtu, tista' bil-politika fejn tpoġġi l-persuna fin-nofs ta' dik il-politika tista' wkoll tirnexxi u anke tirbaħ." Dr Grech qal li ż-żgħażagħ iridhom spalla ma' spalla fit-tfassil tal-politika. Sostna li ż-żgħażagħ mhumiex passivi, imma jistgħu jaħdmu fi ħdan il-Partit Nazzjonalista favur it-tiġdid. Semma l-importanza li n-nisa jkollhom rwol importanti u f'kull livell, mingħajr ebda diskriminazzjoni. Tenna x-xewqa tiegħu li jekk ikun Kap, il-Viċi Kap tkun mara. Dr Grech qal li qed joffri lilu nnifsu li jkun Kap li jgħaqqad u li jġedded dan il-Partit. Sostna li jekk it-tesserati jafdaw lilu bit-tmexxija tal-Partit Nazzjonalista, l-ewwel rebħa tkun l-għaqda tal-Partit, it-tieni rebħa tkun li jġeddu l-partit u li joffri programm b'saħħtu u kredibbli lill-poplu Malti u Għawdxi.